白玉笙
作者：郭祥正
朝代：宋

paragraphs: 白玉笙，咸通十三年琢成。
琢成匠人十指秃，進奉明堂聲妙曲。
當時應賜恩澤家，流傳至煜煜好奢。
高堂日日聽吹笙，不知國內非和平。
仁兵萬衆一旦至，國破蒼黄笙墮地。
雖然訛缺未苦多，却落人間爲寶器。
管長纖纖剥筍束，况值吳姬指如玉。
不見排星換掩時，自然天韻來相續。
昔時禍亂曲，今日太平歌。
興亡不繫白玉笙，但看君王政若何。